#### E L Ő T E R J E S Z T É S

### Szombathely Megyei Jogú Város Közgyűlése Városstratégiai, Idegenforgalmi és Sport Bizottságának

### 2024. február 27-i ülésére

*Javaslat Szombathely város területén közművezeték építések zöldterületen történő elhelyezéséhez szükséges döntések meghozatalára*

Szombathely Megyei Jogú Város Önkormányzata Közgyűlésének a közterületek bontás utáni helyreállításáról szóló 3/2008. (IV.1.) önkormányzati rendelete 7.§ (2) és (6) bekezdése szerint zöldterületben közmű csak a városfejlesztési ügyekben illetékes bizottság előzetes hozzájárulásával helyezhető el.

1. ***Javaslat a Körmendi út 10434/4 hrsz-ú ingatlan gáz ellátását biztosító vezeték zöldterületen történő elhelyezéséhez szükséges döntés meghozatalára***

A Karto-Plan Kft. (2800 Tatabánya, Molnár János u. 2/A.) 2023. szeptember 19. napján kérelmet nyújtott be a Városüzemeltetési Osztályhoz a Szombathely, Körmendi út 10434/4 hrsz-ú ingatlanhoz tervezett gázvezeték építés engedélyezésére. A benyújtott tervdokumentáció szerint a vezeték építése során fa kivágással nem kell számolni.

A tervezett vezeték nyomvonala mentén fasorok, nyírt fagyal-sövény, illetve a déli részen sűrű fásbokros terület található. A tervezett gázvezeték nyomvonala érinti a 10434/1 hrsz-ú közpark területét, annak a keleti szélén meglévő fasor közelében, meglévő fák miatti irányváltásokkal haladva éri el a délen lévő autómosó területét. A tervezett gázvezeték nyomvonala a meglévő fáktól 2 m-nél közelebb, 1,50 - 1,90 m-re halad, amely már veszélyezteti a fák állékonyságát. A gázvezeték gerincvezetékének átlagos fektetési mélysége 1,20 m, a leágazó vezetéké 0,90 m. A vezetéképítés nyíltárkos, a munkaárok fenékszélessége 0,80 m-nél nem lehet kisebb.

A Városüzemeltetési Osztály a fás szárú növények védelméről szóló 346/2008. (XII.30.) Korm. rendeletben foglaltak, továbbá a „Közművezetékek elrendezése” MSZ 7487:2021 szabványban foglaltak alapján hiánypótlási felhívást tett, szakági - táj és kertépítő - tervező bevonását kérte, aki a tervezett nyomvonalon érintett fás szárú növények vonatkozásában kertépítészeti és favédelmi terv elkészítésében közre tud működni.

A Karto-Plan Kft. a 2024. február 8. napján kelt kérelméhez mellékelt dokumentációhoz csatolta a Szily Adrienn okl. táj- és kertépítész mérnök által készített favédelmi tervet (1. számú melléklet), azonban a favédelmi tervben előírt szükséges intézkedések - árokásás nélküli, györkérsérülést nem okozó technológiával történő vezeték építés - a Karto-Plan Kft. tervdokumentációjában (2. számú melléklet) nem jelennek meg.

Fentiek alapján javaslom, hogy a Karto-Plan Kft. illessze be a műszaki tervdokumentációjába (műszaki leírás és helyszínrajz) a Szily Adrienn által készített favédelmi tervben szereplő tartalmat.

1. ***Javaslat a Szent Gellért u. 49. sz. Aldi parkolóban létesítendő elektromos töltők villamos energia ellátását biztosító vezeték zöldterületen történő elhelyezéséhez szükséges döntés meghozatalára***

A GT-VILL Kft. (9241 Jánossomorja, Dózsa Gy. u. 3.) megtervezte a Szent Gellért u. 49. sz. Aldi parkolóban létesítendő elektromos töltők villamos energia ellátását. A mérőszekrény és az elosztószekrény között 5db 4x240mm2 NAYY-J típusú mért csatlakozó földkábelt kell telepíteni. A terv szerint a kábelek a Körmendi út kerékpárút, járda mellett (10430 hrsz.) zöldterületben haladna. A benyújtott tervdokumentáció szerint a vezeték építése során fa kivágással nem kell számolni. Mivel ezen a területen már van elektromos kábel, ezért az új kábelek elhelyezésének nincs akadálya.

A terv az előterjesztés mellékletét képezi (3. számú melléklet).

Kérem Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék!

**Szombathely, 2024. február „ ”**

 **/: Horváth Soma :/**

**Határozati Javaslat**

**…../2024. (II.27.) VISB. sz. határozat**

A Városstratégiai, Idegenforgalmi és Sport Bizottság a „Javaslat Szombathely város területén közművezeték építések zöldterületen történő elhelyezéséhez szükséges döntések meghozatalára” című előterjesztést megtárgyalta, és Szombathely Megyei Jogú Város Önkormányzata Közgyűlésének a közterületek bontás utáni helyreállításáról szóló 3/2008. (IV.1.) önkormányzati rendelet 7. § (2) és (6) bekezdése alapján az alábbi döntést hozta:

1. A Bizottság azzal a feltétellel járul hozzá a Szombathely, 10434/1 hrsz-ú közparkban közmű elhelyezéséhez, ha a Karto-Plan Kft. (2800 Tatabánya, Molnár János u. 2/A.) beilleszti a Szombathely, Körmendi út 10434/4 hrsz-ú ingatlan gáz ellátását biztosító vezeték műszaki tervdokumentációjába (műszaki leírás és helyszínrajz) a Szily Adrienn táj- és kertépítész által készített favédelmi tervben szereplő tartalmat.
2. A Bizottság hozzájárul a Szent Gellért u. 49. sz. Aldi parkolóban létesítendő elektromos töltők villamos energia ellátását biztosító vezeték építés zöldterületen történő elhelyezéséhez a Körmendi út kerékpárút, járda mellett a 10430 hrsz-ú ingatlanon.

**Felelős**: Dr. Nemény András polgármester

Horváth Soma, alpolgármester

Tóth Kálmán, a Városstratégiai, Idegenforgalmi és Sport Bizottság elnöke

 (a végrehajtás előkészítéséért:

 Kalmár Ervin, a Városüzemeltetési Osztály vezetője)

**Határidő:** 1.,2. pont: azonnal